Lieb nou in gewone saal ná 2de opname met Covid | Netwerk24
Lieb nou in gewone saal ná 2de opname met Covid
Deur AJ Opperman 09 Julie 2021 17:44
Die akteur Lieb Bester "klink soos 'n nuwe mens" nadat hy Vrydag uit die hoësorgeenheid na 'n gewone saal oorgeplaas is.
Dit volg nadat hy Saterdag die tweede keer met Covid-19 in 'n hospitaal in Pretoria opgeneem is.
Lieb Bester Foto: Eden Wessels
"Ek kon hoor hoe hy glimlag van verligting en dankbaarheid," sê sy dogter Nicole Nieman, wat Vrydagmiddag met haar pa gepraat het.
"Hy het gesê hy het die week 'n wonderwerk beleef. 'n Week gelede het hy by die dood omgedraai. Hy is so dankbaar vir almal se gebede. Ons as sy familie is baie dankbaar en verlig."
Volgens sy broer, ds. André Bester van die Evangelies-Gereformeerde kerk Rietfontein in Pretoria, is die internis baie tevrede met sy vordering en sy nierfunksie het verbeter nadat dit vroeër die week gewissel het.
"Hy het gevra dat ek vir almal wat in hierdie tyd vir hom gebid het, sal dankie sê. Hy waardeer dit opreg. Hy is ook oneindig dankbaar teenoor die Here, wat hom tot hier gedra het."
Dit is egter steeds onduidelik wanneer hy ontslaan sal word.
"Ek weet ook nie wat die behandeling en prognose is in terme van die dae en weke wat kom nie," sê André.
Bester, onder meer medeaanbieder van die kykNET-reeks Met 'n huppel in die stap, is twee weke gelede in die hospitaal opgeneem, waarna hy verlede Dinsdag ontslaan is.